b'\n_START_ARTICLE_\nKrinovita\n_START_SECTION_\nCaracter\xc3\xadstiques\n_START_PARAGRAPH_\nLa krinovita \xc3\xa9s un silicat de f\xc3\xb3rmula qu\xc3\xadmica Na\xe2\x82\x82Mg\xe2\x82\x84Cr\xe2\x82\x82\xc2\xb3\xe2\x81\xba(Si\xe2\x82\x86O\xe2\x82\x81\xe2\x82\x88)O\xe2\x82\x82. Va ser aprovada com a esp\xc3\xa8cie v\xc3\xa0lida per l\'Associaci\xc3\xb3 Mineral\xc3\xb2gica Internacional l\'any 1967, i la primera publicaci\xc3\xb3 data del 1968. Cristal\xc2\xb7litza en el sistema tricl\xc3\xadnic. La seva duresa a l\'escala de Mohs es troba entre 5,5 i 7._NEWLINE_Segons la classificaci\xc3\xb3 de Nickel-Strunz, la krinovita pertany a "09.DH - Inosilicats amb 4 cadenes senzilles peri\xc3\xb2diques, Si\xe2\x82\x84O\xe2\x82\x81\xe2\x82\x82" juntament amb els seg\xc3\xbcents minerals: leucofanita, ohmilita, harada\xc3\xafta, suzuki\xc3\xafta, batisita, shcherbakovita, taikanita, krauskopfita, balangero\xc3\xafta, gage\xc3\xafta, enigmatita, dorrita, h\xc3\xb8gtuva\xc3\xafta, makarochkinita, rh\xc3\xb6nita, serendibita, welshita, wilkinsonita, safirina, khmaralita, surinamita, deerita, howie\xc3\xafta, taneyamalita, johninnesita i agrellita.\n_START_SECTION_\nFormaci\xc3\xb3 i jaciments\n_START_PARAGRAPH_\nVa ser descoberta al meteorit Canyon Diablo, el qual va impactar a la Terra fa 50.000 anys, formant un cr\xc3\xa0ter que es troba actualment al comtat de Coconino (Arizona, Estats Units). Tamb\xc3\xa9 ha estat descrita en un altre meteorit, el meteorit del comtat de Wichita, trobat l\'any 1836 a uns 4 km de la ciutat d\'Electra (Texas). Aquests dos meteorits s\xc3\xb3n els \xc3\xbanics indrets a tot el planeta on ha estat descrita aquesta esp\xc3\xa8cie mineral.'